text: Kvinde udsat for tricktyveri 
  06 marts 2018 kl. 13.25
  En kvinde er tirsdag middag blevet udsat for et tricktyveri i Ribe. Syd- og Sønderjyllands Politi opfordrer beboere i nabobyer til at være opmærksomme. 
  Omkring klokken 12.20 tirsdag middag blev en kvinde i Ribe udsat for et tricktyveri. 
  Hun havde været inde at handle i en dagligvarebutik, da en engelsktalende mand retter henvendelse til hende, idet hun er ved sætte varerne ind i sin bil. 
  Han spørger, om hun kan snakke engelsk eller spansk og spurgte om vej. Under samtalen blev kvindens dankort stjålet.
  Sydjyllands Politi oplyser, at geningsmanden er mørk i huden, har kort, mørkt hår, kraftige læber og så bar han en blå skjorte med et hvidt mønster. 
  Politiet oplyser desuden, at der var en medgerningsmand. Han bar en strikhue med et norsk flag. Medgerningsmanden stjal formentligt dankortet, mens den første gerningsmand rettede henvendelser, antager politiet.
  - Når sådan noget her sker, kan vi se et mønster, at gerningsmændene fortsætter videre i nabobyerne, og derfor skal man være opmærksom, hvis man bor i byerne omkring Ribe, siger Ole Aamann, der er vagtchef ved Syd- og Sønderjyllands Politi, til TV SYD. 
  De to gerningsmænd har formentligt afluret kvindes kode til dankortet, mens hun handlede i butikken, formoder politiet.
  Det er lykkedes gerningsmændene at hæve et større beløb på kortet, inden kvinden nåede at spærre det. 
  Vagtchefen understreger derfor, at man generelt skal være opmærksom på at skjule sin pinkode.
  Kvinde havde netop handlet i Ribe, da engelsktalende mand rettede henvendelse og spurgte om vej. Bagefter manglede kvinden sit dankort. Manden beskrives som: 55 år, buttet, skægstubbe, kort mørkt hår, mørk hud, iført strikhue med norsk flag. #politidk
  
  